Diari Oficial de la Generalitat Valenciana


Sumari del DOGV 9843, del 07-05-2024 (2024/3981)

RESOLUCIÓ de 29 d'abril de 2024, del director general de Labora Servei Valencià d'Ocupació i Formació, per la qual es convoquen per a l'exercici 2024 les subvencions destinades al programa de suport al manteniment del treball autònom de dones a la Comunitat Valenciana.
-----------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9843

Data del DOGV
:   07-05-2024

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2024/3981


Data del document
:   29-04-2024

Organisme emissor
:   Labora, Servici Valencià d'Ocupació i Formació

Tipus de document
:   Resolució

Anàlisi jurídica

 Descriptors 

:   * Labora, Servici Valencià d'Ocupació i Formació

RESOLUCIÓ de 29 d'abril de 2024, del director general de Labora Servei Valencià d'Ocupació i Formació, per la qual es convoquen per a l'exercici 2024 les subvencions destinades al programa de suport al manteniment del treball autònom de dones a la Comunitat Valenciana. [2024/3981]  
En el Boletín Oficial del Estado de 29 de setembre de 2023 es va publicar l'Orde TES/1077/2023, de 28 de setembre, per la qual s'establixen, en l'àmbit competencial del Servici Públic d'Ocupació Estatal, les bases reguladores per a la concessió de subvencions destinades al finançament de programes de polítiques actives d'ocupació previstos en el Reial decret 818/2021, de 28 de setembre, pel qual es regulen els programes comuns d'activació per a l'ocupació del Sistema Nacional d'Ocupació.  
L'article 72 del Reial decret 818/2021 establix les ajudes a la conciliació i corresponsabilitat en la vida personal, familiar i laboral, entre les quals es troben les subvencions a persones treballadores autònomes embarassades o en procés d'adopció per la contractació de persones inscrites com a aturades a fi que puguen transferir-li el coneixement necessari que possibilite el manteniment de l'activitat durant la seua absència.  
  
La disposició addicional quarta de l'Orde TES/1077/2023 establix que, en virtut del que es preveu en la disposició addicional quinzena del Reial decret 818/2021, de 28 de setembre, les bases reguladores establides en eixa orde tindran la consideració de bases reguladores comunes quan els servicis públics d'ocupació autonòmics opten per aplicar-les en qualsevol de les convocatòries de subvencions que realitzen per al finançament de programes comuns d'activació per a ocupació.  
  
L'article 4.2 de l'Orde TES/1077/2023 indica que en l'annex figuren els programes comuns d'activació per a l'ocupació que són objecte de subvenció, amb indicació de l'objecte i les persones destinatàries de cada programa; les modalitats i els requisits de les actuacions subvencionables; les quanties de les subvencions, i les persones, empreses i altres entitats beneficiàries.  
L'apartat 4 d'este article establix que en les corresponents convocatòries es concretaran les actuacions subvencionables, d'entre les assenyalades en l'annex mencionat, que seran objecte de finançament en cada una d'estes. Entre els programes comuns d'activació per a l'ocupació indicats en este annex es troba el programa per a la igualtat entre hòmens i dones l'objecte del qual és promoure la igualtat entre dones i hòmens en l'accés i manteniment de l'ocupació, en les condicions laborals i en la conciliació i corresponsabilitat en la vida personal, familiar i laboral. Referent a això, mitjançant esta resolució es convoca el programa de suport al manteniment del treball autònom de dones, pel qual s'atorga una subvenció a les dones treballadores autònomes embarassades o en procés d'adopció que contracten una persona desocupada per a transferir-li el coneixement necessari que possibilite el manteniment de l'activitat durant la baixa corresponent.  
  
El Pla estratègic de subvencions de Labora Servici Valencià d'Ocupació i Formació per al període 2023-2025 preveu entre els seus objectius operatius el d'afavorir les iniciatives d'emprenedoria social i innovadora amb potencial de creació d'ocupació, que preveu el suport al manteniment del treball autònom de dones embarassades o en procés d'adopció mitjançant la contractació de persones en situació de desocupació.  
De conformitat amb el que es preveu en l'apartat a de la disposició addicional quarta de l'Orde TES/1077/2023, i en l'article 160.4.b de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, resolc:  
  
Primer. Convocatòria 2024  
1. Convocar per a l'exercici 2024 les subvencions destinades al programa de suport al manteniment del treball autònom de dones, regulades en l'Orde TES/1077/2023 de 28 de setembre, per la qual s'establixen, en l'àmbit competencial del Servici Públic d'Ocupació Estatal, les bases reguladores per a la concessió de subvencions destinades al finançament de programes de polítiques actives d'ocupació previstes en el Reial decret 818/2021, de 28 de setembre, pel qual es regulen els programes comuns d'activació per a l'ocupació del Sistema Nacional d'Ocupació (BOE 29.09.2023).  
2. Estes subvencions es finançaran amb càrrec al capítol 4, del subprograma 322.C01, Foment d'ocupació, per un import global màxim estimat de 150.000 euros, fons propis de la Generalitat.  
3. La dotació pressupostària s'ha territorialitzat de manera proporcional a la població i, amb la mateixa ponderació, al nombre de persones desocupades registrades en Labora Servici Valencià d'Ocupació i Formació. A este efecte, s'han tingut en compte les estadístiques corresponents al mes anterior al de la data d'esta resolució de convocatòria. En la seua aplicació, es fa la distribució provincial següent de crèdits, que tenen caràcter estimatiu:  
Alacant: 58.485,00 euros.  
Castelló: 17.017,50 euros.  
València: 74.497,50 euros.  
4. La dotació d'esta convocatòria es pot incrementar si concorre algun dels casos que preveu l'article 11.2 del Decret 77/2019, de 7 de juny, del Consell, de regulació del procediment de gestió del pressupost de la Generalitat. En tot cas, este increment queda condicionat a la declaració de disponibilitat del crèdit, que s'haurà de publicar en el Diari Oficial de la Generalitat Valenciana.  
  
5. En aplicació de l'article 11.6 del Decret 77/2019, els eventuals augments sobrevinguts en el crèdit disponible possibiliten que es dicten resolucions de concessió complementàries per a les sol·licituds que, complint tots els requisits, s'hagen denegat per esgotament d'este.  
  
6. L'alteració de la distribució estimativa de la dotació no necessitarà una nova convocatòria. No obstant això, esta alteració serà objecte de publicació en el Diari Oficial de la Generalitat Valenciana.  
7. La publicitat a què fan referència els apartats 4 i 6 no implica l'obertura de termini per a presentar noves sol·licituds ni l'inici d'un nou còmput de termini per a resoldre.  
  
Segon. Objecte i àmbit  
1. Esta convocatòria té per objecte la concessió de subvencions per a fomentar l'emprenedoria a través del programa de suport al manteniment del treball autònom de dones, pel qual s'atorga una subvenció per la contractació de persones desocupades que efectuen dones autònomes embarassades o en procés d'adopció, a fi que puguen transferir-los el coneixement necessari que possibilite el manteniment de l'activitat durant la baixa maternal.  
2. Les subvencions només es concediran per a centres de treball radicats a la Comunitat Valenciana.  
  
Tercer. Persones beneficiàries  
1. Podran ser beneficiàries d'esta convocatòria les dones treballadores autònomes que en el moment de la contractació subvencionable es troben embarassades o en procés d'adopció.  
2. No podran obtindre la condició de beneficiàries les persones que concórreguen en alguna de les prohibicions que preveuen els apartats 2 i 3 de l'article 13 de la Llei 38/2003, de 17 de novembre, general de subvencions.  
3. En queden excloses les que siguen sòcies de societats mercantils, cooperatives, societats civils i societats laborals, així com les dones integrants de comunitats de béns i autònomes col·laboradores.  
  
Quart. Condicions per a la concessió de la subvenció  
La concessió de la subvenció requerix:  
a) La contractació s'ha d'efectuar a partir de l'1 de gener de 2024 i sempre amb caràcter previ a la baixa maternal de la dona treballadora autònoma.  
b) La persona contractada ha d'haver estat en situació de desocupació mantenint la inscripció com a demandant d'ocupació en Labora-Servei Valencià d'Ocupació i Formació fins a la contractació d'esta. No s'entendrà complit este requisit si la inscripció es produïx el dia en què s'inicia la relació laboral.  
c) La persona contractada no ha de mantindre amb la beneficiària una relació de parentiu per consanguinitat o afinitat fins al segon grau inclusivament, o l'equivalent en el cas de les parelles de fet.  
Quint. Quantia de la subvenció  
1. L'import de la subvenció ascendirà a:  
a) En el cas de contractes temporals, a jornada completa d'almenys 3 mesos de durada: 1.500 euros.  
b) En el cas de contractes temporals, a jornada completa d'almenys 6 mesos de durada: 3.500 euros.  
2. Els imports indicats en l'apartat 1 s'incrementaran en 500 euros si es contracta una persona amb diversitat funcional o una dona.  
  
3. Els contractes a temps parcial d'almenys 30 hores setmanals resultaran subvencionables, amb la reducció proporcional de la quantia de l'ajuda.  
  
Sext. Forma i termini de presentació de sol·licituds  
1. La sol·licitud (que comprenga, així mateix, la documentació exigida en el resolc sèptim) s'ha de presentar de manera telemàtica en la seu electrònica de la Generalitat Valenciana, a través del procediment habilitat a este efecte i denominat «EAUTOM 2024 - Programa d'ajuda destinada al manteniment del treball autònom de dones pel qual s'atorga una subvenció per la contractació de persones desocupades que efectuen dones autònomes embarassades o en procés d'adopció». En la pàgina web de Labora (http://www.labora.gva.es/ciutadania/busque-ajudes-subvencions/ajudes-foment-de-l-ocupacio) estarà disponible la informació sobre la convocatòria i s'habilitarà l'accés a la seu electrònica per a formular la sol·licitud. Qualsevol sol·licitud que es presente seguint un procediment diferent del que es descriu ací serà inadmesa.  
  
2. Per a la tramitació telemàtica, s'ha de disposar de firma electrònica avançada, amb el certificat reconegut per a ciutadans (persona física) admés per la seu electrònica de la Generalitat (https://sede.gva.es). Si la sol·licitud es presenta telemàticament per representant, este ha d'estar prèviament autoritzat a través del Registre de representants: https://www.accv.es/vl/servicios/ciudadanos-y-autonomos/registro-de-representantes/.  
3. El termini per a presentar les sol·licituds s'iniciarà l'endemà de la publicació de l'extracte d'esta resolució en el Diari Oficial de la Generalitat Valenciana. Les sol·licituds hauran de presentar-se en el termini de dos mesos des de la contractació objecte de la subvenció, sense que en cap cas puguen presentar-se després del 2 de setembre de 2024. En cas que la contractació haja tingut lloc abans de la publicació de l'extracte, el termini de dos mesos començarà a computar a partir de l'endemà de la publicació.  
  
Sèptim. Documentació que cal adjuntar a la sol·licitud  
1. Les sol·licituds s'han de presentar acompanyades de la documentació següent:  
a) Dades de domiciliació bancària. En el cas de nova perceptora o de nou compte bancari, s'han de comunicar les dades del compte a través del procediment habilitat a este efecte, denominat «Procediment per a tramitar les altes i baixes de les domiciliacions bancàries» (https://www.gva.es/va/inicio/procedimientos'id\_proc=22813&version=amp).  
b) Declaració responsable sobre altres ajudes rebudes per als mateixos costos subvencionables o el mateix fet subvencionable o, si no se n'ha obtingut cap, a fi de comprovar que no se superen els límits de l'apartat 2 de l'article 3 del Reglament (UE) 2023/2831, de la Comissió.  
  
c) Declaració responsable de no haver incorregut en les prohibicions per a obtindre la condició de beneficiari ni per a ser receptor del pagament al qual fan referència els apartats 2 i 3 de l'article 13 i l'apartat 5 de l'article 34 de la Llei 38/2003, segons el model normalitzat.  
d) Declaració responsable de les ajudes de minimis concedides a la persona sol·licitant durant els dos exercicis fiscals anteriors i durant l'exercici fiscal en curs, segons el model normalitzat.  
e) Declaració responsable que indique que la contractació no incorre en cap causa d'exclusió.  
f) Certificat mèdic acreditatiu de la situació d'embaràs i de la data probable de part o declaració d'idoneïtat del Consell d'Adopció de Menors de la Generalitat.  
g) Contracte de treball que dona lloc a la subvenció.  
h) Declaració responsable d'haver sigut informat del tractament de dades de caràcter personal requerit per a la gestió d'estes subvencions.  
i) Comunicació a la persona contractada de la informació relativa al tractament de les seues dades personals.  
2. Llevat que conste l'oposició expressa de la persona sol·licitant (cas en què haurà d'aportar la corresponent documentació acreditativa), Labora Servici Valencià d'Ocupació i Formació recaptarà, a través de la Plataforma Autonòmica d'Intermediació (PAI) i altres sistemes habilitats a este efecte, la informació relativa al següent:  
a) Identitat de la persona física sol·licitant i, si és el cas, del seu representant.  
b) Comunicació a Labora Servici d'Ocupació del contracte de treball que dona lloc a la subvenció.  
c) Vida laboral de l'empresa, certificada per la Tresoreria General de la Seguretat Social.  
d) Certificació positiva de l'Agència Estatal de l'Administració Tributària, de la conselleria competent en matèria d'hisenda i de la Tresoreria General de la Seguretat Social, de trobar-se al corrent en el compliment de les obligacions tributàries i amb la Seguretat Social.  
  
e) Acreditació que la persona contractada va romandre desocupada i inscrita com a demandant d'ocupació en Labora Servici Valencià d'Ocupació i Formació fins a la contractació d'esta.  
f) Alta en la Seguretat Social de la persona contractada.  
g) Si és el cas, i als efectes que es disposen en el punt 2 del resolc nové, certificat o resolució acreditativa de la diversitat funcional de la persona sol·licitant.  
3. La sol·licitud i els formularis normalitzats per a la tramitació d'estes subvencions es troben disponibles en el web de Labora (https://labora.gva.es/va/ciutadania/busque-ajudes-subvencions/ajudes-foment-de-l-ocupacio-2024) (https://labora.gva.es/va/ciutadania/busque-ajudes-subvencions/ajudes-foment-de-l-ocupacio-2024).  
  
Octau. Instrucció del procediment  
1. La instrucció correspondrà als servicis territorials competents en matèria d'ocupació de Labora Servici Valencià d'Ocupació i Formació.  
  
2. Una vegada examinades les sol·licituds, l'òrgan instructor remetrà un informe en què farà constar que les persones beneficiàries complixen tots els requisits necessaris per a la concessió de les ajudes.  
3. En cada direcció territorial de Labora Servici Valencià d'Ocupació i Formació es constituirà un òrgan col·legiat integrat per la persona titular del servici territorial competent en matèria d'ocupació o la persona que designe per a substituir-la, que el presidiran; dos vocals i una persona que ocuparà la secretaria, amb veu, però sense vot. La persona titular de la direcció territorial de Labora Servici Valencià d'Ocupació i Formació ha de designar les persones que ocuparan les vocalies i la secretaria entre funcionaris adscrits al servici territorial competent en matèria d'ocupació. Es procurarà que la composició de l'òrgan col·legiat s'ajuste al principi d'equilibri per raó de sexe.  
  
4. L'òrgan col·legiat emetrà periòdicament informes en els quals es concrete el resultat de les avaluacions dutes a terme en relació amb els períodes de temps que considere.  
5. En vista de l'informe de l'òrgan col·legiat, l'òrgan instructor formularà les propostes de concessió a l'òrgan concedent.  
  
Nové. Procediment de concessió  
1. La concessió d'estes subvencions es tramitarà en règim de concurrència competitiva i per a fer-ho es tindrà en compte com a únic criteri el moment en què s'haja presentat tota la documentació que exigix la convocatòria.  
2. En cas que diferents expedients tinguen la mateixa data de criteri i no resulte possible prioritzar-los per hora de presentació, es prioritzaran les sol·licituds que presenten persones amb diversitat funcional (prioritzades segons major grau de discapacitat). La prioritat continuarà per la contractació de persones amb diversitat funcional, en defecte d'això, per la contractació de dones (es prioritzaran les dones víctimes de violència de gènere) i, en defecte d'això, el fet de realitzar l'activitat en algun dels municipis destinataris en 2023 del Fons de Cooperació Municipal per a la lluita contra el despoblament dels municipis de la Comunitat Valenciana. Si després d'aplicar estos criteris l'empat persistix, es prioritzarà en funció de la data de sol·licitud més antiga i, si d'esta manera tampoc es resol l'empat, en funció del número d'expedient més baix.  
  
Dècim. Resolució i recursos  
1. La competència per a resoldre sobre les sol·licituds presentades correspon, per delegació, a la direcció territorial de Labora Servici Valencià d'Ocupació i Formació corresponent.  
2. La resolució de concessió determinarà la quantia concedida i incorporarà, si és el cas, les condicions, obligacions i determinacions accessòries a què s'haja de subjectar el beneficiari.  
3. La resolució contindrà informació de l'import previst de l'ajuda en equivalent de subvenció bruta, així com del seu caràcter de minimis, amb referència expressa al títol i a la publicació del reglament en el DOUE.  
4. La resolució posarà fi a la via administrativa i, contra esta, es podrà interposar un recurs potestatiu de reposició davant del mateix òrgan, en el termini d'un mes a partir de l'endemà de la notificació, d'acord amb els articles 123 i 124 de la Llei 39/2015, d'1 d'octubre, del procediment administratiu comú de les administracions públiques; o un recurs contenciós administratiu, en el termini de dos mesos, davant del jutjat contenciós administratiu de la Comunitat Valenciana corresponent, de conformitat amb els articles 8 i 46 de la Llei 29/1998, de 13 de juliol, reguladora de la jurisdicció contenciosa administrativa.  
  
  
Onzé. Termini per a resoldre  
El termini per a resoldre i notificar la resolució que siga procedent serà de sis mesos a comptar a partir de l'endemà de la presentació de la sol·licitud. Transcorregut este termini sense que s'haja dictat ni notificat cap resolució expressa, es produirà el silenci administratiu i la sol·licitud podrà entendre's desestimada.  
  
Dotzé. Mitjà de notificació  
La notificació de les resolucions i els actes de tràmit es practicarà a través de la seu electrònica de la Generalitat (https://sede.gva.es), per a la qual cosa el sol·licitant ha de disposar de firma electrònica avançada, amb el certificat reconegut per a ciutadans (persona física). Amb esta finalitat es remetrà un avís a l'adreça de correu electrònic que figure en l'expedient, en què s'informarà de la posada a la disposició d'una notificació en la seu electrònica mencionada. La falta de pràctica de l'avís no impedirà que la notificació es considere plenament vàlida.  
  
Tretzé. Liquidació i pagament  
La liquidació de les ajudes es farà una vegada justificades, amb la documentació presentada juntament amb la sol·licitud, les condicions establides, i s'ha de lliurar d'una sola vegada l'import de l'ajuda després que es dicte la resolució de concessió.  
  
Catorzé. Obligacions de les persones beneficiàries  
A més del que disposa l'article 14 de la Llei general de subvencions, són obligacions de les persones beneficiàries:  
a) Formalitzar els contractes de treball per escrit i el clausulat d'estos ha de recollir la durada estimada expressada en mesos complets.  
b) Els contractes a jornada parcial han de recollir expressament en el clausulat el nombre d'hores setmanals de treball.  
c) Mantindre la relació laboral amb la persona treballadora la contractació de la qual va motivar l'ajuda almenys durant el període subvencionat de 3 o 6 mesos.  
d) Acreditar la realització de l'activitat que fonamenta la concessió de l'ajuda, així com el compliment dels requisits i de les condicions que determinen esta concessió.  
e) Facilitar totes les dades i la informació en qüestions, relacionades amb les subvencions concedides que li requerisca Labora Servici Valencià d'Ocupació i Formació. Per a complir qualsevol requeriment de documentació, esta s'ha d'aportar a través de l'enllaç d'«Aportació de documentació a un expedient obert de Labora» (https://www.gva.es/va/inicio/procedimientos'id\_proc=18267&version=amp) que està disponible en el web de l'ajuda.  
f) Comunicar a Labora Servici Valencià d'Ocupació i Formació la sol·licitud o l'obtenció d'altres subvencions o ajudes per a la mateixa finalitat, així com qualsevol incidència o variació que es produïsca en relació amb la subvenció concedida o amb les dades facilitades quan es va sol·licitar. Per a realitzar qualsevol comunicació, esta s'ha de fer a través de l'enllaç d'«Aportació de documentació a un expedient obert de Labora», que està disponible en el web de l'ajuda.  
  
g) Conservar els documents (inclosos els electrònics) que justifiquen l'aplicació dels fons rebuts, mentres puguen ser objecte de control, els quals han de ser originals o còpies certificades.  
h) Cal donar la publicitat adequada del caràcter públic del finançament de l'actuació subvencionada durant tot el període d'execució de l'ajuda (és a dir, des que es concedisca l'ajuda fins que s'aporte la documentació a la qual fa referència la lletra següent), incloent-hi el logotip de la Generalitat Valenciana en mitjans de difusió com ara cartells, materials impresos, mitjans electrònics o audiovisuals i en qualsevol altre mitjà de publicitat que es realitze de l'activitat subvencionada.  
  
i) Aportar, en el termini d'un mes després de la finalització del període de manteniment del contracte subvencionat, una declaració en model normalitzat sobre publicitat i transparència a què fa referència la lletra anterior. Esta aportació de documentació s'ha de fer a través de l'enllaç d'«Aportació de documentació a un expedient obert de Labora», que estiga disponible en el web de l'ajuda.  
  
Quinzé. Règim de substitució de les persones contractades.  
1. Si abans de complir el manteniment del contracte la relació laboral subvencionada s'extingix per voluntat del treballador, per la seua discapacitat sobrevinguda, per la seua mort o per acomiadament disciplinari no declarat improcedent, podrà ser substituït en el termini d'un mes per una altra persona que reunisca els requisits establits en les lletres b i c del resolc quart, per tal de completar el període de manteniment que quede pendent de complir. En el termini de 10 dies des de la substitució, s'aportarà l'imprés «Annex substitucions» juntament amb la documentació relacionada en este. Esta aportació de documentació s'ha de fer a través de l'enllaç d'«Aportació de documentació a un expedient obert de Labora», que estiga disponible en el web de l'ajuda.  
  
2. Si la jornada o qualsevol altra circumstància de la persona treballadora substituta ha determinat una subvenció inferior a la concedida, serà procedent el reintegrament de la diferència entre l'import de la subvenció concedit i el que corresponga per la persona substituta per al període de manteniment pendent de complir, juntament amb els interessos de demora.  
3. El termini establit per a la substitució no computarà a l'efecte de l'obligació de manteniment.  
  
Setzé. Compatibilitat  
Estes subvencions resulten compatibles amb altres per a la mateixa finalitat o objecte.  
  
Desseté. Dret de la competència  
1. Estes ajudes se sotmeten al règim de minimis que establix el Reglament (UE) núm. 2023/2831, de la Comissió, de 13 de desembre de 2023, relatiu a l'aplicació dels articles 107 i 108 del Tractat de funcionament de la Unió Europea a les ajudes de minimis, publicat en el DOUE L-2023-81473, de 15 de desembre de 2023. Per este motiu, no podran concedir-se a:  
a) Empreses dedicades a la producció primària de productes de la pesca i de l'aqüicultura.  
b) Empreses dedicades a la producció primària dels productes agrícoles (que figuren en la llista de l'annex I del tractat).  
c) Activitats relacionades amb l'exportació a tercers països o a estats membres.  
2. L'aplicació d'este règim suposa que l'import total de les ajudes de minimis concedides a una única empresa (s'entendrà per única empresa la definició que establix l'apartat 2 de l'article 2 del Reglament (UE) núm. 2023/2831, de la Comissió) no ha d'excedir 300.000 euros durant qualsevol període de tres anys.  
3. Les ajudes de minimis concedides conformement al Reglament (UE) núm. 2023/2831, de la Comissió, es podran acumular amb les ajudes de minimis concedides conformement al Reglament (UE) núm. 2023/2832 de la Comissió. Podran acumular-se amb ajudes de minimis concedides de conformitat amb el Reglament (UE) núm. 1408/2023, de la Comissió, i amb el Reglament (UE) de la Comissió núm. 717/2014, fins al límit màxim establit en l'article 3.2 del Reglament (UE) núm. 2023/2831, de la Comissió.  
4. Les ajudes de minimis concedides en virtut del Reglament (UE) núm. 2023/2831 no s'han d'acumular a cap ajuda pública en relació amb els mateixos gastos subvencionables, si esta acumulació excedix la intensitat d'ajuda o l'import d'ajuda més elevat que corresponga fixat en les circumstàncies concretes de cada cas per un reglament d'exempció per categories o una decisió que adopte la Comissió. Les ajudes de minimis que no es concedisquen per a costos subvencionables específics, ni es puguen atribuir a costos subvencionables específics, es podran acumular a altres ajudes estatals concedides en virtut d'un reglament d'exempció per categories o d'una decisió que adopte la Comissió.  
  
5. A fi de comprovar que no se superen els límits de l'article 3.2 del Reglament (UE) núm. 2023/2831, de la Comissió, Labora consultarà la Base de dades nacional de subvencions, sense perjuí de requerir la presentació d'una declaració responsable sobre altres ajudes subjectes a qualsevol reglament de minimis rebudes pel beneficiari durant qualsevol període de tres anys, així com sobre altres ajudes rebudes per als mateixos costos subvencionables.  
  
Dihuitena. Informació relativa al tractament de dades personals  
1. El tractament de dades personals que es faça en execució d'esta convocatòria s'haurà d'ajustar al que disposa el règim jurídic europeu i estatal en matèria de protecció de dades de caràcter personal.  
2. De conformitat amb el que es disposa en l'article 13 del Reglament (UE) 2016/679, del Parlament Europeu i del Consell, de 27 d'abril de 2016, relatiu a la protecció de les persones físiques pel que fa al tractament de dades personals i a la lliure circulació d'estes dades, i pel qual es deroga la Directiva 95/46/CE, així com en l'article 11 de la Llei orgànica 3/2018, de 5 de desembre, de protecció de dades personals i garantia dels drets digitals d'informació relativa al tractament de dades de caràcter personal, la informació bàsica en matèria de protecció de dades objecte d'este acte administratiu és la següent:  
  
a) Té la condició de responsable del tractament Labora Servici Valencià d'Ocupació i Formació.  
b) La finalitat per al tractament de dades personals és la gestió de la concessió de subvencions per al forment de l'ocupació.  
c) La persona interessada té dret a sol·licitar l'accés, la rectificació i la supressió de les seues dades de caràcter personal, així com a sol·licitar la limitació o l'oposició al seu tractament i a no ser objecte de decisions individuals automatitzades, de manera presencial o telemàtica, de conformitat amb el que es preveu en l'enllaç següent: https://sede.gva.es/va/inicio/procedimientos'id\_proc=19163  
3. La resta d'informació corresponent al tractament de dades personals (base jurídica del tractament, el termini de conservació de les dades, el dret a presentar una reclamació davant de la Delegació de Protecció de Dades de la Generalitat o davant de l'autoritat de control, les possibles cessions de dades, les comunicacions internacionals, així com les dades de contacte de la Delegació) es troba disponible en el Registre d'activitats de tractament de Labora Servici Valencià d'Ocupació i Formació, disponible en la pàgina web de l'organisme (labora.gva.es/va/protecció-de-dades).  
4. Quan la persona sol·licitant, o el seu representant legal, aporte dades de caràcter personal de terceres persones en el procediment administratiu, tindrà l'obligació d'informar-los, en els termes indicats en els apartats anteriors, dels aspectes següents:  
- La comunicació d'estes dades a l'Administració per al tractament en l'àmbit de les competències pròpies i d'acord amb les finalitats del procediment.  
- La possibilitat que l'Administració faça consultes relacionades amb les seues dades per a comprovar, entre altres aspectes, la veracitat d'estes. Si esta consulta requerix l'autorització per llei de les persones les dades de les quals es consultaran, la persona sol·licitant, o qui la represente legalment, haurà d'haver recaptat esta autorització, que estarà disponible a petició de l'Administració en qualsevol moment.  
- La possibilitat i la manera d'exercir els drets d'accés, rectificació, supressió, limitació del tractament o oposició que l'assistixen en relació amb el tractament de les seues dades personals.  
Contra esta resolució, que esgota la via administrativa, es podrà interposar un recurs contenciós administratiu en el termini de dos mesos, a comptar des de l'endemà de ser publicada, davant del jutjat contenciós administratiu corresponent i competent, d'acord amb el que establixen els articles 8 i 46.1 de la Llei 29/1998, de 13 de juliol, reguladora de la jurisdicció contenciosa administrativa, o, potestativament, un recurs de reposició davant d'este mateix òrgan en el termini d'un mes, computat en els mateixos termes, d'acord amb el que disposen els articles 123 i 124 de la Llei 39/2015, d'1 d'octubre, del procediment administratiu comú de les administracions públiques. Tot això sense perjuí que els interessats hi puguen presentar qualsevol altre recurs que estimen pertinent.  
  
València, 29 d'abril de 2024.- El director general de LABORA Servei Valencià d'Ocupació i Formació: Antonio Galvañ Díez.